PATVIRTINTA

Lazdijų rajono savivaldybės tarybos

2020 m. gegužės 29 d.

sprendimu Nr. 5TS-368

(Lazdijų rajono savivaldybės tarybos

2021 m. d. sprendimo Nr.

redakcija)

**LAZDIJŲ RAJONO SAVIVALDYBĖS BENDRUOMENĖS INICIATYVŲ, SKIRTŲ GYVENAMAJAI APLINKAI KURTI IR PLĖSTI, PROJEKTŲ IDĖJŲ ATRANKOS IR FINANSAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Lazdijų rajono savivaldybės bendruomenės iniciatyvų, skirtų gyvenamajai aplinkai kurti ir plėsti, projektų idėjų atrankos ir finansavimo tvarkos aprašas (toliau – aprašas) nustato Lazdijų rajono savivaldybės (toliau – savivaldybė) biudžeto lėšomis finansuojamų savivaldybės gyventojų projektų viešosiose erdvėse idėjų pasiūlymų teikimo, vertinimo, atrankos, lėšų skyrimo, projektų įgyvendinimo tvarką. Bendruomenės projektų idėjų, skirtų gyvenamajai aplinkai kurti ir plėsti, projektų idėjų finansavimo tikslas – didinti piliečių įtraukimo į savivaldybės biudžeto formavimą galimybes. Pagrindiniai uždaviniai yra skatinti piliečių iniciatyvas savivaldybėje, suburti gyventojų bendruomenes kurti ir plėsti socialinę ir gyvenamąją aplinką, aktyvinti verslo kūrimą ir dalyvavimą atnaujinant teritorijas, skatinti diskusijas savivaldybės plėtros tema.
2. Bendruomenės projektų idėjos, skirtos gyvenamajai aplinkai kurti ir plėsti, įgyvendinamos kasmet, numatant tam lėšas kiekvienų metų savivaldybės biudžete.
3. Šiame tvarkos apraše vartojamos sąvokos:
   1. **Projekto idėjos pasiūlymas** – dokumentas su priedais pagal parengtą specialią formą, kurį pateikia pareiškėjas, išdėstydamas idėją (forma pridedama);
   2. **Pareiškėjas** – Lazdijų rajono savivaldybėje gyvenamąją vietą deklaravęs gyventojas, ne jaunesnis nei 16 metų, surinkęs 15 savivaldybėje gyvenamąją vietą deklaravusių gyventojų parašų, palaikančių projekto idėjos pasiūlymą, ir siūlantis gyvenamosios aplinkos gerinimo idėjas;
   3. **Projektas** – laiku apibrėžta kryptingos veiklos priemonių visuma, kurios tikslas – įgyvendinti Lazdijų rajono savivaldybės strateginį tikslą – gerinti ir plėtoti patrauklią gyvenamąją aplinką. Projektai yra infrastruktūrinio pobūdžio, įgyvendinami einamaisiais metais, jų apimtis neviršija einamųjų metų biudžete priemonei numatytos lėšų sumos ir jie būti įgyvendinami Lazdijų rajono savivaldybėje, valstybės ar savivaldybės valdomoje bendrojo naudojimo žemėje;
   4. **Konsultacinė darbo grupė** – savivaldybės mero potvarkiu sudaryta projekto idėjos pasiūlymų vertinimo darbo grupė. Darbo grupės funkcijos – vertinti projektų idėjų pasiūlymus, sudaryti atrinktų projektų sąrašą, pateikti jį tolimesniam projektų atrankos etapui – viešam balsavimui bei tvirtinti balsavimo rezultatus;
   5. **Balsavimas už projektų įgyvendinimą** – balsavimas už pateiktą projekto idėjos pasiūlymą elektroninėmis priemonėmis;
   6. **Kvietimas teikti projekto idėjos pasiūlymus** (toliau – kvietimas) – viešoje erdvėje (interneto svetainėje [www.lazdijai.lt](http://www.lazdijai.lt) ir savivaldybės socialinio tinklo paskyroje) publikuojamas skelbimas, kuriame nurodama projekto idėjos pasiūlymų pateikimo sąlygos ir terminai.

**II SKYRIUS**

**PROJEKTO IDĖJOS PASIŪLYMŲ TEIKIMO TVARKA**

1. Projekto idėjos pasiūlymus gali teikti Lazdijų rajone gyvenamąją vietą deklaravę, ne jaunesni nei 16 metų gyventojai.
2. Projekto idėjos pasiūlymai teikiami vadovaujantis šiuo aprašu bei kvietime nustatyta tvarka ir terminais.
3. Kvietimas skelbiamas savivaldybės interneto svetainėje [www.lazdijai.lt](http://www.lazdijai.lt) ir savivaldybės socialinio tinklo paskyroje. Už kvietimo paskelbimą yra atsakingas Strateginio planavimo ir investicinių projektų valdymo skyrius.
4. Pareiškėjai pateikia užpildytą šio aprašo priede nurodytos formos projekto idėjos pasiūlymą.
5. Būtinieji reikalavimai projekto idėjos pasiūlymui:
   1. prie projekto idėjos pasiūlymo turi būti pateiktas pritarimas projekto idėjai: 15 Lazdijų rajono savivaldybėje gyvenamąją vietą deklaravusių ir ne jaunesnių nei 16 metų gyventojų sąrašas su jų parašais, vardu ir pavarde, gimimo data, deklaruota gyvenamąja vieta, kuriuo palaikomas siūlomas projektas (forma pridedama);
   2. projektas turi būti įgyvendinamas Lazdijų rajono savivaldybėje, valstybės ar savivaldybės valdomoje bendrojo naudojimo žemėje;
   3. tai turi būti viešosios infrastruktūros (išskyrus gatvių / kelių, šaligatvių, pėsčiųjų, dviračių takų įrengimą, rekonstrukciją ir remontą), nekomercinis, gyvenamosios aplinkos gerinimo projektas.
6. Konsultacijos ir metodinė pagalba gyventojams, kurie nori teikti projekto idėjos pasiūlymus, teikiama savivaldybės administracijos Strateginio planavimo ir investicinių projektų valdymo bei Vietinio ūkio skyriuose.

**III SKYRIUS**

**PROJEKTO IDĖJOS PASIŪLYMŲ VERTINIMAS IR ATRANKA**

1. Projekto idėjos pasiūlymai priimami savivaldybės administracijos priimamajame, adresu: Vilniaus g. 1, Lazdijai, ir elektroniniu būdu – el. p. [info@lazdijai.lt](mailto:info@lazdijai.lt). Juos administruoja bei informaciją teikia savivaldybės administracijos Strateginio planavimo ir investicinių projektų valdymo skyrius.
2. Pagal kvietime nustatytas sąlygas pateikti projekto idėjos pasiūlymai vertinami pasibaigus jų priėmimo terminui.
3. Projekto idėjos pasiūlymus vertina ir projektų preliminarias sąmatas parengia savivaldybės administracijos Strateginio planavimo ir investicinių projektų valdymo bei Vietinio ūkio skyrių darbuotojai ir pateikia mero potvarkiu sudarytai konsultacinei darbo grupei.
4. Projekto idėjos pasiūlymus vertina konsultacinė darbo grupė. Ją sudaro 1 savivaldybės tarybos atstovas, 1 savivaldybės administracijos darbuotojas, 1 nevyriausybinių organizacijų tarybos deleguotas atstovas. Nustačius, kad pateiktas projekto idėjos pasiūlymas atitinka visus kvietime nurodytus reikalavimus, vertinamas projekto tinkamumas finansuoti.
5. Nustačius, kad projekto sąmata viršija biudžete numatytą sumą projektams finansuoti, konsultacinė darbo grupė gali rekomenduoti savivaldybės tarybai priimti sprendimą dėl papildomo finansavimo skyrimo. Tokiu atveju rengiamas savivaldybės tarybos sprendimo projektas dėl finansavimo savivaldybės biudžete padidinimo ir, tarybai pritarus, projektas įtraukiamas į projektų sąrašą.
6. Administracijos direktoriaus įsakymu sudaromas atrinktų projektų sąrašas.
7. Išsamus projektų sąrašas bei jų aprašymai viešai skelbiami savivaldybės interneto svetainėje [www.lazdijai.lt](http://www.lazdijai.lt) ir vykdoma balsavimo procedūra, kurią organizuoja savivaldybės administracijos Strateginio planavimo ir investicinių projektų valdymo skyrius.

**IV SKYRIUS**

**GYVENTOJŲ PRITARIMAS SIŪLOMIEMS ĮGYVENDINTI PROJEKTAMS**

1. Lazdijų rajono savivaldybėje gyvenamąją vietą deklaravę gyventojai, ne jaunesni nei 16 metų, savo nuomonę dėl projektų įgyvendinimo išreiškia balsavimu.
2. Balsavimas vyksta balsuojant elektroniniu būdu, savivaldybės interneto svetainėje nurodytu adresu iki nurodyto termino pabaigos.
3. Balsuojantis asmuo turi nurodyti šiuos duomenis: vardas ir pavardė, gimimo data, deklaruota gyvenamoji vieta.
4. Vienas gyventojas turi teisę balsuoti už visus atrinktus projektus, atiduodamas po vieną balsą už kiekvieną projektą. Trys daugiausiai balsų surinkę projektai teikiami pakartotiniam balsavimui galutiniam nugalėtojui nustatyti.
5. Prireikus nustatyti, ar balsavusieji asmenys atitinka šio aprašo 17 ir 20 punktų reikalavimus, jų pateikti asmens duomenys gali būti patikrinami Gyventojų registro duomenų bazėje.
6. Asmens duomenys naudojami tik apraše numatytoms balsavimo procedūroms vykdyti. Asmens duomenys saugomi Lietuvos Respublikos asmens duomenų teisinės apsaugos įstatymo numatyta tvarka.
7. Balsavimo rezultatus tvirtina konsultacinė darbo grupė. Apibendrinti balsavimo rezultatai skelbiami savivaldybės interneto svetainėje [www.lazdijai.lt](http://www.lazdijai.lt).

**V SKYRIUS**

**PROJEKTŲ FINANSAVIMAS**

1. Daugiausiai gyventojų balsų gavusį (-ius) projektus tvirtina konsultacinė darbo grupė. Projektų tvirtinama ir įgyvendinama tiek, kad nebūtų viršijama savivaldybės biudžete numatyta lėšų suma.
2. Daugiausiai gyventojų balsų gavusį (-ius) projektą (-us) einamaisiais metais įgyvendina savivaldybės administracija.
3. Projektai 100 proc. finansuojami savivaldybės biudžeto lėšomis.

**VI SKYRIUS**

**BAIGIAMOSIOS NUOSTATOS**

1. Projektų vykdymo ir lėšų panaudojimo vertinimą atlieka savivaldybės kontrolės ir audito tarnyba, savivaldybės administracijos Centralizuotas vidaus audito skyrius, vadovaudamiesi jų veiklą reglamentuojančiais teisės aktais.
2. Šis aprašas gali būti keičiamas, papildomas ar pripažįstamas netekusiu galios savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Bendruomenės projektų idėjų, skirtų

gyvenamajai aplinkai kurti ir plėsti,

atrankos ir finansavimo

tvarkos aprašo

priedas

**PROJEKTO IDĖJOS PASIŪLYMAS**

\_\_\_\_\_\_\_\_\_\_\_\_\_\_\_\_\_\_\_\_\_

(Data)

## Bendra informacija apie projektą ir pareiškėją

|  |  |
| --- | --- |
| **1.1. Projekto pavadinimas** | |
| **1.2. Pareiškėjas** *(Lazdijų rajono savivaldybės gyventojas, turintis 16 metų ir deklaravęs gyvenamąją vietą Lazdijų rajono savivaldybėje)* | |
| Vardas ir pavardė, gimimo data, deklaruota gyvenamoji vieta |  |
| Kontaktai (adresas, telefono numeris, el. pašto adresas) |  |

|  |
| --- |
| **1.3. Projekto įgyvendinimo vieta** |

1. **Projekto aprašymas (santrauka)**

|  |
| --- |
| **2.1. Projekto tikslas, sprendžiama problema, projekto rezultatai, nauda rajonui** (*ne daugiau kaip 0,5 psl.)* |

1. **Pasiūlymo priedai**

|  |  |  |
| --- | --- | --- |
| **Eil. Nr.** | **Priedo pavadinimas** *(pvz., nuotraukos, ekspertų nuomonės, rekomendacijos, vizualizacijos, brėžiniai, schemos ar kita informacija, papildanti projekto aprašymą)* | **Priedo lapų skaičius** |
| **1.** |  |  |
| **2.** |  |  |

1. **Patvirtinu, kad:**

4.1. Šiame pasiūlyme ir prie jos pridėtuose dokumentuose pateikta informacija yra teisinga.

4.2. Sutinku, kad informacija apie mano pateiktą pasiūlymą būtų skelbiama Lazdijų rajono savivaldybės interneto svetainėje ir (ar) kitoje viešoje erdvėje.

\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Parašas) (Vardas ir pavardė)

**PRITARIMAS PROJEKTO IDĖJAI**

**Patvirtinu, kad esu Lazdijų rajono savivaldybės gyventojas, turintis 16 metų, ir esu susipažinęs su projekto \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_idėja bei jai pritariu.**

*(projekto pavadinimas)*

**Pasirašydamas (-a) patvirtinu, kad duomenis pateikiu savarankiškai ir sutinku, kad mano nurodytus asmens duomenis Lazdijų rajono savivaldybės administracija tvarkytų asmens tapatybės nustatymo, asmens duomenų teisingumo patikrinimo tikslais.**

**Šie duomenys bus naudojami tik balsuojančiam asmeniui identifikuoti ir patikrinti, ar jis yra savivaldybės gyventojas, tačiau jie nebus skelbiami viešai.**

|  |  |  |  |  |
| --- | --- | --- | --- | --- |
| **Eil. Nr.** | **Vardas, pavardė** | **Gimimo data** | **Deklaruota gyvenamoji vieta** | **Parašas** |
| **1.** |  |  |  |  |
| **2.** |  |  |  |  |
| **3.** |  |  |  |  |
| **4.** |  |  |  |  |
| **5.** |  |  |  |  |
| **6.** |  |  |  |  |
| **7.** |  |  |  |  |
| **8.** |  |  |  |  |
| **9.** |  |  |  |  |
| **10.** |  |  |  |  |
| **11.** |  |  |  |  |
| **12.** |  |  |  |  |
| **13.** |  |  |  |  |
| **14.** |  |  |  |  |
| **15.** |  |  |  |  |